**Informatīvais ziņojums**

**"Politiskā ceļa karte par Baltijas valstu elektroenerģijas tīklu sinhronizācijas ieviešanu ar kontinentālās Eiropas tīklu caur Poliju"**

 2019.gada 27.maijā stājās spēkā līgums par Baltijas valstu elektroenerģijas sistēmu pievienošanu kontinentālās Eiropas tīklam, ko parakstīja Baltijas valstu pārvades sistēmu operatori, un šobrīd turpina parakstīt jau esošās kontinentālās Eiropas sinhronās zonas valstis (kopskaitā divdesmit deviņas, līgums stājās spēkā, kad trīs no tām bija to parakstījušas). Lai atzīmētu šo notikumu un virzību uz sinhronizācijas projekta pabeigšanu līdz 2025.gadam, Eiropas Komisija ir izstrādājusi ceļa karti par sinhronizācijas projekta turpmāko ieviešanas gaitu no politiskā skatu punkta (par tehniskās puses ieviešanu atbildīgi ir Baltijas valstu un Polijas pārvades sistēmu operatori). Ir paredzēts, ka politisko ceļa karti parakstīs Eiropas Komisijas pārstāvis un Baltijas valstu un Polijas premjerministri Eiropadomes ietvaros 2019.gada 20.-21. jūnijā.

 Politiskā ceļa karte atsaucas uz daudziem iepriekšējos gados apstiprinātiem dokumentiem (Eiropadomes secinājumi, Saprašanās memorands, Kopīga deklarācija, Kopīgi paziņojumi u.tml.), kuros līdz šim ir uzsvērta energoapgādes drošuma būtiskā loma un sinhronizācijas kā stratēģiska mērķa augstā nozīme. Tāpat politiskajā kartē ir īsi atspoguļots sinhronizācijas projekta progress pēdējā gada laikā:

* 2018.gada augustā tika pabeigts dinamiskais un frekvences stabilitātes pētījums, kas ļāva pieņemt lēmumu par tehnisko risinājumu sinhronizācijas realizēšanai;
* 2018.gada 14.septembrī Baltijas enerģijas tirgus starpsavienojuma plāna (turpmāk - BEMIP) augsta līmeņa darba grupa Briselē deva “zaļo gaismu” projekta tālākai virzībai;
* 2018.gada 21.septembī Polijas pārvades sistēmas operators vērsās pie elektroenerģijas pārvades sistēmu operatoru Eiropas tīkla (turpmāk - ENTSO-E) kontinentālās Eiropas reģionālas grupas ar pieteikumu paplašināt kontinentālās Eiropas sinhrono zonu, ietverot tajā arī Baltijas valstu pārvades sistēmas;
* 2019.gada 19.martā Baltijas valstu pārvades sistēmu operatori un Eiropas Savienības Inovāciju un tīklu izpildaģentūra parakstīja Eiropas infrastruktūras savienošanas instrumenta (turpmāk – CEF) līdzfinansējuma līgumu, ar kuru sinhronizācijas projekta 1.fāzei tika piešķirts 323 milj. EUR līdzfinansējums, nosedzot 75% no investīcijām, kas būs nepieciešamas būvdarbiem 1.fāzes realizācijai;
* 2019.gada 9.maijā tika apstiprināts saturs līgumam par Baltijas valstu elektroenerģijas sistēmu pievienošanu kontinentālās Eiropas tīklam (turpmāk – Pievienošanās līgums). Pievienošanās līgums stājās spēkā 2019.gada 27.maijā un tajā ietvertas tiesības un pienākumi attiecībā uz turpmāko procesu un nepieciešamajiem pasākumiem, lai nodrošinātu sinhronizācijas īstenošanu;
* 2019.gada 14.maijā Latvijas, Lietuvas, Igaunijas un Polijas sabiedrisko pakalpojumu regulēšanas iestādes parakstīja saprašanās memorandu par sinhronizācijas projekta īstenošanu, lai veicinātu regulatīvo iestāžu sadarbību un koordināciju, nodrošinot sinhronizācijas projekta laicīgu ieviešanu;
* 2019.gada pavasarī Baltijas valstu pārvades sistēmu operatori ir iesnieguši pētījuma priekšlikumu CEF līdzfinansējuma saņemšanai 2019.gada pavasara uzsaukumā, kā arī vienlaikus notiek aktīvs darbs pie pieteikuma sagatavošanas 2020.gada CEF līdzfinansējuma uzsaukumam Polijas-Lietuvas augstsprieguma jūras kabeļa “*Harmony* *link*” izveidei un ar to saistītiem tīkla pastiprinājumu darbiem;
* Ir uzsāktas tehniskas diskusijas par Baltijas valstu desinhronizācijas procesu no Krievijas vienotās energosistēmas/Ukrainas, Baltkrievijas, Kazahstānas, Kirgizstānas, Azerbaidžānas, Gruzijas, Tadžikistānas, Moldovas un Mongolijas integrētās energosistēmas (IPS/UPS) saskaņā ar Baltkrievijas, Krievijas, Igaunijas, Lietuvas un Latvijas 2001.gada 7.februāra līguma (turpmāk - BRELL) nosacījumiem.

 Ceļa kartē puses apņemas uzturēt politisko apņemšanos un atbalstu, lai bez kavēšanās turpinātu īstenot Baltijas valstu elektrotīklu sinhronizāciju ar Eiropas tīkliem caur Poliju ne vēlāk kā līdz 2025.gadam. Tāpat ceļa kartē norādīts, ka BEMIP augsta līmeņa grupa turpinās uzraudzīt projekta ieviešanu un politiskā līmenī koordinēs sadarbību ar Krieviju un Baltkrieviju tajos aspektos, kas pārsniedz pārvades sistēmu operatoru kompetenci.

 Ar ceļa karti tiek arī sniegts mandāts Baltijas valstu un Polijas pārvades sistēmu operatoriem ieviest visus nepieciešamos pasākumus, kas ir viņu atbildībā un kompetencē, lai:

* uzturētu spēcīgu savstarpēju sadarbību un koordināciju attiecībā uz visiem sinhronizācijas procesa aspektiem un nodrošinātu elektrosistēmu gatavību reaģēt jebkurā situācijā;
* rīkotos pēc vienotas sistēmas un organizētu nepieciešamās konsultācijas ar iesaistītajām pusēm par jebkuru jautājumu, kas rodas sinhronizācijas kontekstā;
* ieviestu nepieciešamos tehniskos pasākumus Baltijas valstīs un Polijā, kā tas noteikts Pievienošanās līgumā, darot to sadarbībā ar ENTSO-E un pabeidzot ne vēlāk kā līdz 2025.gadam. Ceļa kartē arī tiek uzsvērts būtiskāko pasākumu laika grafiks;
* pabeigtu tehniskās desinhronizācijas līguma izstrādi ar Krievijas un Baltkrievijas pārvades sistēmu operatoriem, identificējot nepieciešamos pasākumus (ja tādi ir), lai nodrošinātu Kaļiņingradas apgabala energosistēmas drošu darbību un nepieciešamos sistēmas pakalpojumus. Šī brīža pieņēmums paredz, ka pēc desinhronizācijas vairs nepastāvēs tehniskā infrastruktūra elektroenerģijas tirdzniecības plūsmām ar Krieviju un Baltkrieviju. Par to jau šobrīd Krieviju un Baltkrieviju ir informējuši Baltijas valstu pārvades sistēmu operatori.

 Ceļa karte paredz, ka Eiropas komisija un Baltijas valstis turpinās nepieciešamās procedūras, lai noslēgtu sarunas ar Krievijas un Baltkrievijas pusēm tā, lai desinhronizācija no Krievijas, tostarp no Kaļiņingradas apgabala, un Baltkrievijas sistēmām tiktu paveikta bez papildu riskiem šo valstu energosistēmu drošībai.

 Vienlaikus ceļa kartes nobeigumā tiek uzsvērts, ka tā atspoguļo tikai politiskos nodomus. Ceļa karte nenosaka jaunas juridiskas saistības un neaizstāj vai nemaina esošās juridiskās saistības attiecībā uz tām pusēm, kas parakstīs ceļa karti vai trešajām personām.

Iesniedzējs:

Ekonomikas ministrs R. Nemiro

Vīza:

Valsts sekretārs Ē. Eglītis

Rozentāle L., 67013046

Liga.Rozentāle@em.gov.lv